《孤雁儿》
清代·许德蘋

仙人破腊冲寒起。正索笑、多清思。一枝冷淡报春回，瘦影横斜临水。

初调琴轸，弹成三弄，谁识千金意。

小心数点藏天地。恁都感、相思泪。西湖占断好春光，惟有林逋独倚。

疏帘淡月，与花同梦，终古柔情寄。

作者简介：许德蘋，字香滨，吴县人，自号采白仙子。本扬州邓氏女，父母早亡遂为苏州许氏女。么凤词人朱和羲侧室，咸丰辛酉殉粤匪难。